Valge Lootos (seriaal)

"Valge Lootos" (originaalpealkirjaga "The White Lotus") on Ameerika Ühendriikide musta huumoriga vürtsitatud draamasari, mille idee autor on Mike White. See oli esimest korda eetris 2021. aastal 11. juulil HBO-s. Sari räägib loo väljamõeldud hotelliketi Valge Lootos hotelli töötajatest ja külalistest ühe nädala jooksul. Esimene hooaeg filmiti ning selle tegevus toimus Hawaiil, teine hooaeg Sitsiilias ja kolmas hooaeg Tais.
"Valge Lootos" pidi algselt olema lühisari, kuid 2021. aasta augustis teatati, et sarjale tuleb ka teine hooaeg. Sarja teine hooaeg oli eetris 2022. aastal 30. oktoobrist kuni 11. detsembrini ja kolmas hooaeg, mis lükati edasi 2023. aasta Ameerika Stsenaristide Gildi streigi tõttu, oli eetris 2025. aastal 16. veebruarist kuni 6. aprillini. Sarjale tuleb ka neljas hooaeg. Sari on vaadatav ka voogedastusteenuses Max.
Sari on kriitikute poolt hästi vastu võetud tänu selle stsenaariumile, näitlemisele, huumorile ja tootmisele ning on pälvinud mitmeid auhindu, sealhulgas 15 Primetime Emmy auhinda ja kaks Kuldgloobust, mille hulgas on parima eksklusiiv või antoloogiasarja või telefilmi auhind. Jennifer Coolidge on võitnud mitmeid auhindu näitlemise eest sarja esimeses ja teises hooajas, mille hulgas on kaks Primetime Emmy auhinda ja üks Kuldgloobus. Sarja režissöör White on võitnud kaks Emmy auhinda oma stsenaristi ja režissööri töö eest.
Sünopsis.
Iga hooaja tegevus toimub erinevas hotelliketi Valge Lootos hotellis ja igal hooajal on uued tegelased, kuid mõned tegelased ka korduvad. Iga hooaeg räägib loo Valge Lootose hotelli töötajatest ja külastajatest ühe nädala jooksul. Sarja sündmustikku mõjutavad nende erinevad psühhosotsiaalsed häired. Mida rohkem sarja tegevustik areneb seda rohkem tuleb päevavalgele hotelli töötajate, nende jõukate külaliste ja idüllilise paiga tumedamaid pooli.
Produktsioon.
Sarja tootmine sai alguse koroonapiirangute ajal 2020. aastal. HBO programmijuht Casey Bloys rääkis Mike White'iga, kas tal on ideid uue sarja jaoks, mida saaks kinnises keskkonnas piirangute ajal filmida.
Sarja kontseptsioon on osaliselt inspireeritud White'i varem kirjutatud stsenaariumist sarjale "The Tears of St. Patsy", kus oleks Jennifer Coolidge mänginud pettunud näitlejat, kes proovib jääda ellu ohtlikus maailmas, kuid seda sarja ei hakatud tootma.
Esimene probleem, millega White silmitsi seisis oli see, kus sari filmida. White ei tahtnud sarja filmida San Fernando oru stuudios, kus on filmitud tema varem kirjutatud sari "Enlightened", vaid ta soovis teha oma järgmise HBO sarja eksootilises kohas. Kuid lõpuks otsustati, et sarja tegevustik hakkab igal hooajal toimuma erinevas asukohas ja erinevate osatäitjatega ning hooaegade vahel on väga vähe seost peale saate põhielementide, milleks on sotsiaalne satiir ja mõrvamüsteerium, mille tegevus toimub alati Valge Lootose kuurordis. Iga hooaeg on varasematest kardinaalselt erineva sündmustikuga. Hooaegade vahelise seose puudumise kohta on White öelnud, et see on nagu minu unistuste projekt, sest ma võin iga hooaja lõpus kõik ära lõpetada ja siis järgmisel hooajal jälle uuesti alustada.
19. oktoobril 2020 tellis HBO "Valge Lootose" sarja ühe hooaja, mis koosnes kuuest osast. Sarja idee autor, stsenarist ja režissöör on Mike White, kes on ka tegevprodutsent koos David Bernadi ja Nick Halliga. 10. augustil 2021 teatas HBO sarja teise hooaja ilmumisest, mis koosneb seitsmest osast. 
18. novembril 2022 teatas HBO sarja kolmanda hooaja ilmumisest. Tehti avalikuks, et sarja tegevustik toimub Tais. Kolmanda hooaja tootmist häiris Ameerika Stsenaristide Gildi 2023. aasta streik, mille tulemusel lükati sarja linastus 2025. aastasse. Algselt pidi sellel hooajal olema ühel tegelasel mittebinaarne laps, keda oleks korra sarjas mainitud, kuid hiljem lõigati see stseen sarjast välja poliitilistel põhjustel, kuna 2024. aasta novembris valiti taas USA presidendiks Donald Trump. White selgitas hiljem, et igas jaos on palju kohti, mis lõpuks nendest välja lõigati. Esialgu kirjutatud ja filmitud jagude pikkus oli ligikaud tund ja 40 minutit. Ta pidi olema materjali suhtes jäik, loo tempot kiirendama ja vähendama jagude pikkust umbes 60 minutini.
Tais filmimise ajal andis White õhtusöögi ajal HBO esimehele ja tegevjuhile Bloysile ning Francesca Orsile teada kavatsusest teha ka neljas hooaeg.
22. jaanuaril 2025, enne kolmanda hooaja esmaeetrit, teatas HBO, et sarjale tuleb ka neljas hooaeg. Veebruaris ütles Orsi, et nad hakkavad neljanda hooaja tegevuspaika otsima, ja andis mõista, et see võib olla Euroopas.
Näitlejate valimine.
Esimese hooaja osatäitjateks said Murray Bartlett, Connie Britton, Jennifer Coolidge, Alexandra Daddario, Fred Hechinger, Jake Lacy, Brittany O'Grady, Natasha Rothwell, Sydney Sweeney ja Steve Zahn. 30. oktoobril 2020 tehti teatavaks sarja kõrvalosatäitjad: Molly Shannon, Jon Gries, Jolene Purdy, Kekoa Kekumano ja Lukas Gage.
Pärast uue hooaja väljakuulutamist teatas HBO, et teisel hooajal keskendutakse peamiselt uutele tegelaskujudele teises Valge Lootose hotellis, kuigi Mike White teatas, et mõnd esimese hooaja tegelaskuju võib ka teises hooajas näha olla. 15. oktoobril 2021 teatati, et Coolidge teeb kaasa ka teises hooajas. 2022. aasta jaanuaris tehti teatavaks teise hooaja näitlejad: Michael Imperioli, Aubrey Plaza, F. Murray Abraham, Adam DiMarco, Tom Hollander ja Haley Lu Richardson. 2022. aasta veebruaris liitusid selle hooaja näitlejatega Theo James, Meghann Fahy, Will Sharpe ja Leo Woodall. 2022. aasta märtsis liitusid näitlejatega Beatrice Grannò, Sabrina Impacciatore ja Simona Tabasco.
Enne uut hooaega teatati, et kolmandas hooajas on uued osatäitjad ja selle tegevus toimub uues Valge Lootose hotellis. 2023. aasta aprillis teatati, et Rothwell täidab uuel hooajal taas Belinda rolli. 2024. aasta jaanuaris teatati, et uue hooaja osatäitjad on Leslie Bibb, Jason Isaacs, Michelle Monaghan, Parker Posey, Dom Hetrakul, Tayme Thapthimthong, Carrie Coon, Miloš Biković, Christian Friedel, Morgana O'Reilly, Lek Patravadi, Shalini Peiris, Walton Goggins, Sarah Catherine Hook, Sam Nivola, Patrick Schwarzenegger, Aimee Lou Wood, Francesca Corney, Nicholas Duvernay ja Arnas Fedaravičius. Kuna Biković toetas väidetavalt Venemaa sissetungi Ukrainasse, asendati ta Julian Kostoviga. 2024. aasta veebruaris valiti näitlejate hulka Scott Glenn ja Lalisa Manobal. 2024. aasta märtsis liitus näitlejatega Charlotte Le Bon, kes valiti uuel "castingul" Corney asemele.
Filmimine.
Seriaal on peamiselt filmitud Four Seasons Hotels and Resorts'i hotellides.
Esimese hooaja võtted algasid 2020. aasta oktoobris Hawaiil COVID-19 piirangute ajal. 21. novembriks 2020 olid seriaali võtted Four Seasons Resort Maui hotellis Waileas jõudnud poole peale ja edasi filmiti sarja detsembris Maui ümbruses.
Teine hooaeg on filmitud Itaalias Sitsiilias Taorminas Four Seasons San Domenico hotellis.
Olles filminud esimest hooaega väheste inimestega kinnises keskkonnas, ei hoidnud produtsendid teisel hooajal stsenaariumi piisavalt salajas, näiteks teadsid liiga paljud inimesed võtetel, et Coolidge'i tegelane Tanya saab hooaja lõpus surma. Kolmandal hooajal tehti seriaalile mitmeid võlts lõpuga stsenaariume, mida võtteplatsil inimeste seas levitati, seega ainsad inimesed, kes tegelikku lõppu teadsid, olid nendes stseenides osalenud näitlejad.
Kolmas hooaeg filmiti Tais. Filmimine kestis 2024. aasta veebruarist sama aasta augustini ning see toimus peamiselt Four Seasons Resort Samui hotellis, kuid ka teistes kohtades, nagu Bangkok ja Phuket.. See oli esimene hooaeg, mil Four Seasons avalikult reklaamis oma seotust seriaaliga, kuna Maui ja Sitsiilia kuurortide populaarsus oli peale esimest ja teist hooaega suurenenud ja broneeringuid oli rohkem.
Muusika.
Tšiili-kanada helilooja Cristobal Tapia de Veer palgati seriaali esimesele hooajale muusikat looma. Tapia de Veer tegi teisel hooajal koostööd oma mänedžeri Kim Neundorfiga. Laulja Stephanie Osorio andis muusikale oma vokaali. Tapia de Veer naasis taas kolmandaks hooajaks, kuid teatas hiljem, et ei naase loominguliste erimeelsuste tõttu hilisemateks hooaegadeks.
Eelarve.
Veebilehe Vulture andmetel jäid teise hooaja tootmiskulud alla 3 miljoni USA dollari episoodi kohta, sama oli ka esimesel hooajal. Itaalia, kus filmiti teist hooaega, pakub seal toimuvatele välismaa seriaalide võtetele kuni 40% maksusoodustust. Ajakirja The Hollywood Reporter andmetel oli kolmanda hooaja ühe episoodi tootmiskulu umbes 6–7 miljonit USA dollarit. 
Linastumine.
Seriaali esmaeeter oli 11. juulil 2021 HBO's ja voogedastusteenuses HBO Max. Ühendkuningriigis ja Iiri Vabariigis esilinastus sari telekanalil Sky Atlantic 16. augustil 2021. Teine hooaeg esilinastus 30. oktoobril 2022. Kolmas hooaeg esilinastus 16. veebruaril 2025 ning selle episoodid olid eetris üle nädala.
Esimene hooaeg ilmus 13. septembril 2022 DVD formaadis.
Tagasiside.
1. hooaeg.
Filmiarvustuste veebilehel Rotten Tomatoes on 97 kriitiku arvustuse põhjal "Valge Lootose" esimese hooaja heakskiit 90% ja selle keskmine hinnang on 8,4/10. Veebisaidi kriitikute konsensus kõlab järgmiselt: "Kuigi seriaali tegelikud kavatsused võivad muutuda pisut hägusteks, muudavad suurepärased vaated, käänuline draama ja täiuslikud näitlejad "Valge Lootose" veetlevaks, kuid vahel ebamugavaks vaatamiseks." Filmiarvustuste veebilehel Metacritic on esimese hooaja arvustus 39 kriitiku arvamuse põhjal 82 punkti 100-st.
2. hooaeg.
Filmiarvustuste veebilehel Rotten Tomatoes on 123 kriitiku arvustuse põhjal "Valge Lootose" teise hooaja heakskiit 94% ja selle keskmine hinnang on 8,2/10. Veebisaidi kriitikute konsensus kõlab järgmiselt: " "Valge Lootos", mis vahetab troopilise atmosfääri euroopaliku vastu, keskendub nüüd peamiselt iha hävitavale mõjule." Filmiarvustuste veebilehel Metacritic on teise hooaja arvustus 40 kriitiku arvamuse põhjal 81 punkti 100-st.
3. hooaeg.
Filmiarvustuste veebilehel Rotten Tomatoes on 181 kriitiku arvustuse põhjal "Valge Lootose" kolmanda hooaja heakskiit 86% ja selle keskmine hinnang on 7,7/10. Veebisaidi kriitikute konsensus kõlab järgmiselt: "See hooaeg on eelmistest tumedama ja kannatlikuma loo jutustamisega, kuid samal ajal raputab suurepäraste sündmustega. "Valge Lootose" kolmas hooaeg pakub vaimset puhkust." Filmiarvustuste veebilehel Metacritic on kolmanda hooaja arvustus 44 kriitiku arvamuse põhjal 77 punkti 100-st.
Tunnustus.
Esimene hooaeg pälvis 74. Primetime Emmy auhinnagalal 11 nominatsiooni mini- või antoloogiasarjade kategoorias. See nomineeriti ka üheksale Primetime Creative Arts Emmy auhinnale kaheksas kategoorias, võites viis. Sari võitis mõlemal auhinnagalal enim Emmysid, sealhulgas parim mini- või antoloogiasari, parim lühisarja või telefilmi meeskõrvalosatäitja – Murray Bartlett, parim lühisarja või telefilmi naiskõrvalosatäitja – Jennifer Coolidge ning parim lühisarja või telefilmi režii ja parim lühisarja või telefilmi stsenaarium – Mike White. Nominatsioone said ka Connie Britton, Alexandra Daddario, Jake Lacy, Natasha Rothwell, Sydney Sweeney ja Steve Zahn.
Teine hooaeg pälvis 75. Primetime Emmy auhindade jagamisel 12 nominatsiooni viies kategoorias ja 11 nominatsiooni Primetime Creative Arts Emmy auhindadel 10 kategoorias, seekord draamasarjade kategoorias. Sari võitis Creative Arts Emmyl neli auhinda. Primetime Emmy auhindadel võitis Jennifer Coolidge parima draamasarja naiskõrvalosa eest. Teiste nominatsioonide hulgas oli parim draamasari; parim draamasarja meeskõrvalosatäitja – F. Murray Abraham, Michael Imperioli, Theo James ja Will Sharpe; parim draamasarja naiskõrvalosatäitja – Meghann Fahy, Sabrina Impacciatore, Aubrey Plaza ja Simona Tabasco ning parim draamasarja režii ja parim draamasarja stsenaarium – Mike White, episoodi "Arrivederci" eest.
Sari kuulus 2021. ja 2022. aasta Ameerika Filmiinstituudi auhindade aasta parimate telesarjade nimekirja esikümnesse. Teiste nominatsioonide hulka kuuluvad kolm Critics' Choice Teleauhinda (võites kõik), viis Kuldgloobuse auhinda (võites kaks) ja People's Choice Award.